Patel wil loteryraad pos | Maroela Media
Die minister van handel en nywerheid, Ebrahim Patel. (Argieffoto: Ashraf Hendricks/GroundUp)
Die minister van handel en nywerheid, Ebrahim Patel, het aan die parlement gesê hy het 'n regspan opdrag gegee om die termyn van die oorblywende lede van die skandaalgeteisterde Nasionale Loterykommissie se raad te beëindig.
Die huidige raad se termyn is veronderstel om op 31 Maart te eindig en dit is onduidelik of Patel beoog om die oorblywende raadslede voor dan te verwyder. Benoemings en aansoeke vir nuwe raadslede het Maandag gesluit.
Maar met net drie weke voor die einde van die termyn lyk dit onwaarskynlik dat nuwe raadslede, wat nog sekerheidsklaring moet ondergaan en met wie onderhoude gevoer moet word, reeds aangewys sal wees.
Patel het gereageer op 'n beroep van Judy Hermans, voorsitter van die parlementêre portefeuljekomitee oor handel en nywerheid, vir die onmiddellike ontbinding van die raad.
Patel het geantwoord dat die raad versuim het om "behoorlike administrasie en goeie bestuur" te verseker, veral ten opsigte van proaktiewe finansiering van begunstigde organisasies.
Met verwysing na 'n onlangse hofuitspraak in 'n saak wat die raad teen Patel aanhangig gemaak het, het Patel die kommissie beskryf as 'n "instelling wat weier om verslag te doen oor sy optrede".
Die huidige raad bestaan nou net uit drie lede en kan nie meer 'n kworum bereik nie. Dit volg op die dood van Muthuhadini Madzivhandila, een van sy lede, verlede maand en die bedanking van adv. William Huma nadat hy gekonfronteer is met bewyse van beweerde korrupsie teen hom.
Die raad is boonop sonder 'n voltydse voorsitter sedert die omstrede termyn van Alfred Nevhutanda, wat in November 2020 geëindig het. Die proses om 'n nuwe voorsitter aan te wys is nou weer op die parlement se agenda en behoort binnekort in die parlement gedebatteer te word.
Oorlede Madzivhandila, Terry Tselane, die voormalige adjunkvoorsitter van die Onafhanklike Verkiesingskommissie (OVK), en Barney Pityana, 'n menseregteprokureur en kerklike, is op die kortlys vir die raad.
Nadat LP's die voorgestelde kortlys bespreek het, sal dit aan Patel voorgelê word wat dan sal besluit wie aangewys word.
Patel . . . Ons kort n paar van die manne
Aaaa, lekker vars nuwe kaders aan die kom.
Oom ja asseblief. Niemand wen meer met die Lotto nie….en ek wonder hoekom?
Dieselfde Patel met plakkies en kortbroek regulasie met eerste inperking? Klink dit na iemand wat logies kan redeneer? Net nog korrupte kaders sal gekies word en nie een van hulle kan geld wat nie aan hulle behoort uitlos nie.